b'\n_START_ARTICLE_\nSimferopolis\n_START_SECTION_\nIstorija\n_START_PARAGRAPH_\nOficiali Simferopolio \xc4\xafkurimo data yra 1784\xc2\xa0m. Ta\xc4\x8diau kai kurie istorikai gin\xc4\x8dijasi d\xc4\x97l \xc5\xa1ios datos tikrumo._NEWLINE_Pirmosios gyvenviet\xc4\x97s dabartin\xc4\x97je Simferopolio teritorijoje pasirod\xc4\x97 dar prie\xc5\xa1istoriniais laikais. \xc5\xbdinomiausias senov\xc4\x97s prot\xc4\x97vi\xc5\xb3 miestas buvo Skit\xc5\xb3 Neapolis, atsirad\xc4\x99s ma\xc5\xbedaug III a. pr. m. e. ir sunaikintas got\xc5\xb3, ma\xc5\xbedaug III a. Neapolio griuv\xc4\x97siai dabar st\xc5\xabgso kairiajame Salhiro up\xc4\x97s krante._NEWLINE_Ankstyvaisiais viduram\xc5\xbeiais stambi\xc5\xb3 gyvenvie\xc4\x8di\xc5\xb3 Simferopolio teritorijoje neegzistavo. Aukso ordos ir kuman\xc5\xb3 vie\xc5\xa1patavimo metu buvo nedidel\xc4\x97 gyvenviet\xc4\x97, kuri vadinosi Kermen\xc4\x8dik (Krym. ma\xc5\xbea tvirtov\xc4\x97)._NEWLINE_Krymo chan\xc5\xb3 laikais i\xc5\xa1dygo nedidelis Akmesd\xc5\xbeito miestas, kuris buvo kalgos rezidencija, antrojo valstyb\xc4\x97s asmens po chano. Kalgos r\xc5\xabmai buvo \xc5\xa1iandieninio \xe2\x80\x9eSalhirkos\xe2\x80\x9c parko teritorijoje. Tais laikais statyti kvartalai dabar vadinami Senamies\xc4\x8diu. \xc5\xa0is rajonas dabar yra ribojamas Lenino, Sevastopolio, Krilovo ir Raudonosios armijos gatvi\xc5\xb3. Senamiestis skiriasi tipiniu, ryt\xc5\xb3 miestams, i\xc5\xa1planavimu, su siauromis, trumpomis ir vingiuotomis gatv\xc4\x97mis._NEWLINE_Simferopolyje, pilietinio karo metu, buvo greitai viena kit\xc4\x85 kei\xc4\x8dian\xc4\x8dios bol\xc5\xa1evik\xc5\xb3 ir balt\xc5\xb3j\xc5\xb3 vyriausyb\xc4\x97s, o po j\xc5\xb3 miestas tapo Krymo autonomin\xc4\x97s respublikos sostine. 1941\xe2\x80\x931944\xc2\xa0m. Simferopolis pergyveno naci\xc5\xb3 okupacij\xc4\x85, kurios metu buvo sunaikinti Kryme lik\xc4\x99 \xc5\xbeydai ir \xc4\x8digonai. 1944\xc2\xa0m. baland\xc5\xbeio 13 d. miest\xc4\x85, be pasiprie\xc5\xa1inimo, u\xc5\xbe\xc4\x97m\xc4\x97 Raudonoji armija. Vokie\xc4\x8diai planavo susprogdinti miest\xc4\x85 su j\xc4\xaf u\xc5\xbe\xc4\x97musiais raudonarmie\xc4\x8diais, bet planas neivyko, kadangi prie\xc5\xa1ai aptiko pagrindin\xc4\xaf kabel\xc4\xaf, kuris tur\xc4\x97jo detonuoti mieste i\xc5\xa1d\xc4\x97liotas minas._NEWLINE_1944\xc2\xa0m. pavasar\xc4\xaf\xc2\xa0\xe2\x80\x93 vasar\xc4\x85, krymo totoriai (194 111 \xc5\xbemogus), graikai (14 368 \xc5\xbemon\xc4\x97s), bulgarai (12 465 \xc5\xbemon\xc4\x97s), arm\xc4\x97nai (8 570 \xc5\xbemoni\xc5\xb3), vokie\xc4\x8diai, karaimai buvo deportuoti i\xc5\xa1 Krymo, o kartu ir i\xc5\xa1 Simferopolio. 1945\xc2\xa0m. po respublikos panaikinimo tapo Rusijos TFSR, Krymo srities centru, kuris 1954\xc2\xa0m. buvo perduotas Ukrainos TSR._NEWLINE_1991\xc2\xa0m. vasario m\xc4\x97n., atkurtosios Krymo Autonomin\xc4\x97s Soviet\xc5\xb3 Socialistin\xc4\x97s Respublikos sostin\xc4\x97, nuo t\xc5\xb3 pa\xc4\x8di\xc5\xb3 met\xc5\xb3 rugpj\xc5\xab\xc4\x8dio\xc2\xa0\xe2\x80\x93 Krymo Autonomin\xc4\x97 Respublika nepriklausomos Ukrainos sud\xc4\x97tyje._NEWLINE_Neramiais XX a., 10-ojo de\xc5\xa1imtme\xc4\x8dio laikais Simferopolis buvo vienas i\xc5\xa1 separatistinio jud\xc4\x97jimo centr\xc5\xb3 (kitas svarbus centras buvo Sevastopolis), kurio pagrindinis tikslas buvo atskirti Krym\xc4\x85 nuo Ukrainos.\n_START_SECTION_\nPavadinimo kilm\xc4\x97\n_START_PARAGRAPH_\nSimferopolio pavadinimas (gr. \xce\xa3\xcf\x85\xce\xbc\xcf\x86\xce\xb5\xcf\x81\xce\xbf\xcf\x85\xcf\x80\xce\xbf\xce\xbb\xce\xb7) i\xc5\xa1vertus i\xc5\xa1 graik\xc5\xb3 kalbos rei\xc5\xa1kia \xe2\x80\x9enaudos miestas\xe2\x80\x9c. Krymo totori\xc5\xb3 pavadinimas Aqmescit rei\xc5\xa1kia \xe2\x80\x9ebalta me\xc4\x8det\xc4\x97\xe2\x80\x9c (Aq\xc2\xa0\xe2\x80\x93 balta, mescit\xc2\xa0\xe2\x80\x93 me\xc4\x8det\xc4\x97).\n_START_SECTION_\nAdministracinis suskirstymas\n_START_PARAGRAPH_\nSimferopolis padalintas \xc4\xaf Kijevo, Centro ir Gele\xc5\xbeinkelio rajonus.\n_START_SECTION_\nGeografija\n_START_PARAGRAPH_\nSimferopolis \xc4\xafsik\xc5\xabr\xc4\x99s Krymo pusiasalio centrin\xc4\x97je dalyje. Miestas yra prie Salhiro up\xc4\x97s ir netoli nuo Simferopolio tvenkinio, kuris apr\xc5\xabpina miest\xc4\x85 geriamuoju vandeniu.\n_START_SECTION_\nEkonomika\n_START_PARAGRAPH_\nSimferopolis\xc2\xa0\xe2\x80\x93 stambus pramoninis cenras. Pagrindin\xc4\x97s pramon\xc4\x97s \xc5\xa1akos yra ma\xc5\xa1in\xc5\xb3, maisto ir lengvoji pramon\xc4\x97. I\xc5\xa1 viso mieste yra apie 70 stambi\xc5\xb3 bendrovi\xc5\xb3, tarp kuri\xc5\xb3 \xe2\x80\x9eFoton\xe2\x80\x9c televizijos fabrikas, gamyklos \xe2\x80\x9ePneumatika\xe2\x80\x9c ir \xe2\x80\x9eSantechprom\xe2\x80\x9c, \xc4\xafmon\xc4\x97 \xe2\x80\x9eKrymprodma\xc5\xa1\xe2\x80\x9c, \xe2\x80\x9eFiolent\xe2\x80\x9c buitin\xc4\x97s technikos gamykla, elektrini\xc5\xb3 \xc4\xafrengim\xc5\xb3 gamykla \xe2\x80\x9eSelma\xe2\x80\x9c, siuvimo ir odos apdirbimo fabrikai, bendrov\xc4\x97 \xe2\x80\x9eEfirmaslo\xe2\x80\x9c, du konserv\xc5\xb3 fabrikai, konditerijos ir makaron\xc5\xb3 (priklauso rus\xc5\xb3 kompanijau \xe2\x80\x9eEuroservis\xe2\x80\x9c) fabrikai, buitin\xc4\x97s chemijos ir plastiko gamyklos, bendrov\xc4\x97s \xe2\x80\x9eKrymo statybin\xc4\x97s med\xc5\xbeiagos\xe2\x80\x9c ir \xe2\x80\x9eKrymnerudprom\xe2\x80\x9c.\n_START_SECTION_\nTransportas\n_START_PARAGRAPH_\nMiestas svarbiausias Krymo transporto mazgas. Semferopolyje yra gele\xc5\xbeinkelio ir autobus\xc5\xb3 stotys, 2 oro uostai (tarptautinis ir vietin\xc4\x97s reik\xc5\xa1m\xc4\x97s). Simferopolis, Alu\xc5\xa1ta ir Jalta sujungti ilgiausia pasaulyje (86,5 km) troleibus\xc5\xb3 linija. Pagrindinis miesto transportas\xc2\xa0\xe2\x80\x93 troleibusai. Troleibus\xc5\xb3 mar\xc5\xa1rutai 1 ir 1a yra priemiestiniai, 2/9, 3, 5/7, 6, 8, 9, 10 ir 13\xd0\xb0\xc2\xa0\xe2\x80\x93 miesto. Taip pat mieste va\xc5\xbein\xc4\x97ja mar\xc5\xa1rutiniai taksi (apie 95 mar\xc5\xa1rutai) ir autobusai (dideli\xc5\xb3 autobus\xc5\xb3 n\xc4\x97ra, naudojami ma\xc5\xbeieji autobusai).\n_START_SECTION_\n\xc5\xa0vietimas ir mokslas\n_START_PARAGRAPH_\nSimferopolyje yra did\xc5\xbeioji Krymo universitet\xc5\xb3 dalis, tarp kuri\xc5\xb3 pagrindinis respublikos, vienas i\xc5\xa1 10 tradicini\xc5\xb3 Ukrainos universitet\xc5\xb3\xc2\xa0\xe2\x80\x93 B. I. Vernadskio vardo Taurijos nacionalinis universitetas, \xc4\xafsteigtas 1918\xc2\xa0m. Tarp kit\xc5\xb3 verta i\xc5\xa1skirti \xc5\xbeem\xc4\x97s \xc5\xabkio, medicinos, aplinkosaugos, pramon\xc4\x97s-pedagogin\xc4\xaf universitetus, nacinalin\xc4\x99 gamtosaugos ir kurort\xc5\xb3 statybos akademij\xc4\x85, in\xc5\xbeinerijos-pedagogin\xc4\xaf universitet\xc4\x85 ir Kijevo nacionalinio ekonomikos universiteto Krymo ekonomikos institut\xc4\x85. Mieste yra 12 specializuot\xc5\xb3 vidurini\xc5\xb3 mokykl\xc5\xb3, tarp kuri\xc5\xb3 vienintelis Kryme automobili\xc5\xb3 transporto technikumas, 37 profesin\xc4\x97s mokyklos, Krymo ir Ukrainos moksl\xc5\xb3 akademijos mokslini\xc5\xb3 tyrim\xc5\xb3 institutas.\n_START_SECTION_\nKult\xc5\xabra\n_START_PARAGRAPH_\nSimferopolyje veikia kra\xc5\xa1totyros, etnografijos ir meno muziejai, keli teatrai: M. Gorkio vardo Rusijos akademinis dramos teatras, Ukrainos dramos ir muzikin\xc4\x97s komedijos teatras, Krymo totori\xc5\xb3 muzikinis-dramos teatras, filharmonija, l\xc4\x97li\xc5\xb3 teatras, cirkas. Be to mieste yra turistin\xc4\x97s veiklos \xc4\xafmoni\xc5\xb3: kelioni\xc5\xb3 agent\xc5\xabra ir ir ekskursij\xc5\xb3 kompanija \xe2\x80\x9eKrymtur\xe2\x80\x9c, stovyklaviet\xc4\x97 \xe2\x80\x9eTaurija\xe2\x80\x9c. Simferopolyje yra Nacionalinis Krymo autonomin\xc4\x97s respublikos archyvas._NEWLINE_2009\xc2\xa0m. bir\xc5\xbeelio 6 d. atidarytas Simferopolio istorijos muziejus. Muziejaus ekspozicija apima laikotarp\xc4\xaf nuo 1784\xc2\xa0m., tai yra nuo miesto \xc4\xafk\xc5\xabrimo iki 2009\xc2\xa0m. Tarp eksponat\xc5\xb3 galima rasti nam\xc5\xb3 apyvokos reikmen\xc5\xb3, dokument\xc5\xb3, nuotrauk\xc5\xb3, paveiksl\xc5\xb3, monet\xc5\xb3, i\xc5\xa1 esm\xc4\x97s tai simferopolie\xc4\x8di\xc5\xb3 dovanos.\n_START_SECTION_\nVietin\xc4\x97 televizija ir radijas\n_START_PARAGRAPH_\nSimferopolyje yra \xc5\xa1ios televizijos kompanijos: Nacionalin\xc4\x97 televizijos ir radijo kompanija \xe2\x80\x9eKrymas\xe2\x80\x9c, \xe2\x80\x9eJuodosios j\xc5\xabros\xe2\x80\x9c, \xe2\x80\x9e\xc5\xbdISA\xe2\x80\x9c, \xe2\x80\x9eNeapolis\xe2\x80\x9c, televizijos ir radijo kompanija \xe2\x80\x9eITV\xe2\x80\x9c, \xe2\x80\x9eAtlantas\xe2\x80\x9c. Vietin\xc4\x97s radijo stotys: \xe2\x80\x9eTrans-M radio\xe2\x80\x9c, \xe2\x80\x9eAssol\xe2\x80\x9c, \xe2\x80\x9eMeidan\xe2\x80\x9c, \xe2\x80\x9eEuropa plius Krymas\xe2\x80\x9c, \xe2\x80\x9eLyderis\xe2\x80\x9c, \xe2\x80\x9eRekord\xe2\x80\x9c. Kabelin\xc4\x97s televizijos paslaugas tekia kompanijos \xe2\x80\x9eDevkom\xe2\x80\x9c, \xe2\x80\x9eSKAT\xe2\x80\x9c, \xe2\x80\x9eITV\xe2\x80\x99K\xe2\x80\x9c, \xe2\x80\x9eSimferopolio kabelinis tinklas\xe2\x80\x9c, \xe2\x80\x9eBitradioservis\xe2\x80\x9c, \xe2\x80\x9eAVK\xe2\x80\x9c. \xe2\x80\x9eTriolan-Krim\xe2\x80\x9c ir \xe2\x80\x9eDomovaya. Net\xe2\x80\x9c.\n_START_SECTION_\n\xc4\xae\xc5\xbeymyb\xc4\x97s\n_START_PARAGRAPH_\nKrymo sostin\xc4\x97 \xc5\xbeinoma savo \xc4\xaf\xc5\xbeymyb\xc4\x97mis ir architekt\xc5\xabros paminklais. Mieste yra paminklai A. Suvorovui, Did\xc5\xbeiojo T\xc4\x97vynes karo herojams, kult\xc5\xabros ir meno veik\xc4\x97jams, memorialas 1944\xc2\xa0m. stalininin\xc4\x97s deportacijos aukoms. Miesto i\xc5\xa1silaisvinimo i\xc5\xa1 fa\xc5\xa1istin\xc4\x97s vokietijos okupacijos garbei, ant postamento, prie\xc5\xa1ais Krymo autonomin\xc4\x97s respublikos auk\xc5\xa1\xc4\x8diausiosios tarybos pastat\xc4\x85, pastatytas tarybinis tankas T-24. iki 1920\xc2\xa0m. Simferopolyje stov\xc4\x97jo paminklas Jekaterinai II._NEWLINE_I\xc5\xa1 architekt\xc5\xabros paminkl\xc5\xb3 galima i\xc5\xa1skirti nedidelius, kunigaik\xc5\xa1\xc4\x8dio M. Voroncovo, r\xc5\xabmus, kurie stovi Taurijos nacionalinio universiteto botanikos sode. Pats seniausias \xc5\xa1i\xc5\xb3 dien\xc5\xb3 Simferopolio pastatas\xc2\xa0\xe2\x80\x93 Kebib-D\xc5\xbeami me\xc4\x8det\xc4\x97, pastatyta 1508 metais. Taip pat reikt\xc5\xb3 pamin\xc4\x97ti sta\xc4\x8diatiki\xc5\xb3, Aleksandro-Nevskio sobor\xc4\x85._NEWLINE_Pagrindinis miesto archeologinis paminkas\xc2\xa0\xe2\x80\x93 Skit\xc5\xb3 Neapolio griuv\xc4\x97siai, kurie \xc5\xa1iuo metu yra labai blogos b\xc5\xabkl\xc4\x97s.\n_START_SECTION_\nSavivaldyb\xc4\x97\n_START_PARAGRAPH_\nSimferopolio miesto savivaldybei (taryba; ukr. \xd0\xa1\xd1\x96\xd0\xbc\xd1\x84\xd0\xb5\xd1\x80\xd0\xbe\xd0\xbf\xd0\xbe\xd0\xbb\xd1\x8c\xd1\x81\xd1\x8c\xd0\xba\xd0\xb0 \xd0\xbc\xd1\x96\xd1\x81\xd1\x8c\xd0\xba\xd1\x80\xd0\xb0\xd0\xb4\xd0\xb0) priklauso Simferopolio miestas, 4 miesto tipo gyvenviet\xc4\x97s ir vienas kaimas.'